ועדת הכספים, כנסת 17, פרוטוקול מספר 305, 2007-02-05 10:15

יעקב ליצמן: בוקר טוב, אני פותח את הישיבה.

יעקב ליצמן: אני מתנצל שאיחרתי, הייתי בוועדת הכנסת והתעכבתי שם.

יעקב ליצמן: הנושא הראשון בסדר היום הוא צו היטלי סחר (היטל היצף על יבוא מלט מטורקיה)(הוראת שעה), התשס"ז-2006.

ראובן פסח: מדובר בהיטל היצף על יבוא מלט מטורקיה.

ראובן פסח: על היבוא היה היטל קודם, ועם סיום ההיטל חברת "נשר" פנתה בבקשה להארכתו.

ראובן פסח: ביצענו חקירה בעקבות תלונת "נשר", ונתנו הזדמנות ליבואנים, לקבלנים ולצדדים השונים להביע את עמדתם.

ראובן פסח: מה שעלה הוא שההיצף מטורקיה ממשיך.

ראובן פסח: גם בהיטל הקודם לא מנענו את כל ההיצף אלא רק את חלקו.

יעקב ליצמן: כמה אחוזים הוא היבוא?

ראובן פסח: היום היבוא עומד על 7%-8%.

יעקב ליצמן: על 7% עושים היטל?

ראובן פסח: כן, כי היום לטורקים יש כושר ייצור של 70%-80% בסך הכול.

יעקב ליצמן: האם זה מוזיל את הבניה?

ראובן פסח: בוודאי שלא.

יעקב ליצמן: היבוא לא מוזיל את הבניה?

ראובן פסח: היבוא מוזיל.

יעקב ליצמן: אז איך אני יכול לתת יד להיטל?

שלי יחימוביץ': השאלה היא אם זה פוגע, למשל, בתעשייה הישראלית, בעובדים הישראלים.

יעקב ליצמן: בגלל זה שאלתי מהם אחוזי היבוא.

יעקב ליצמן: הוא אמר לי שזה 7%, זה לא מסכן שום עובדים כאן.

יעקב ליצמן: מצד שני, אם זה מוזיל את המחירים, אז למה לא?

יעקב ליצמן: אני רוצה לשמוע משלחות, כי לי לא מתיישב ה-7%.

יעקב ליצמן: לו היו אומרים לי שהיבוא הוא 50%, הייתי מבין.

ראובן פסח: השאלה היא אם אחוז היבוא לא יעלה.

ראובן פסח: המטרה שלנו היא לא למנוע את היבוא.

ראובן פסח: הבעיה היא שטורקיה הוא שוק עם פוטנציאל של - - -

יעקב ליצמן: אתם בודקים כל תקופה את היבוא של המלט.

יעקב ליצמן: אם זה גדל מהר מאוד תשימו היטל, אבל, כרגע, ב-7%, אין צורך, מה עוד שזה מוזיל בניה.

יעקב ליצמן: אני חושב שאנחנו צריכים לעשות כל מה שאפשר כדי להוזיל בניה.

ראובן פסח: ההליך של חקירת היצף אמור לארוך שנה.

ראובן פסח: לצערנו, במקרה הזה מדובר בחקירה של שנה וחצי.

ראובן פסח: זה לא היטל בטחה, שבו אפשר לקצר את ההליכים.

שלי יחימוביץ': היום הוא קיים?

ראובן פסח: היום יש ערובה זמנית.

ראובן פסח: יום לפני סיום ההיטל חברת "נשר" הגישה בקשה להארכה, כך שלא יכולנו ליצור רציפות של ההיטל.

ראובן פסח: כרגע יש ערובה זמנית.

ראובן פסח: ההיטל כבר בתוקף, הוועדה צריכה לאשר אותו תוך 30 יום.

חיים אורון: יש יבוא?

שלי יחימוביץ': למה אתם צריכים אישור שלנו אם זה כבר נכנס לתוקף?

ראובן פסח: אם אין אישור תוך 60 יום הצו בטל.

חיים אורון: יש מחיר אחד גם פה וגם ברשות או שיש שני מחירים?

ראובן פסח: ההיטל אחיד גם לרשות.

חיים אורון: אני מדבר על המחיר.

ראובן פסח: לא הצלחנו לקבל מידע בנושא הזה.

חיים אורון: יש טענה שיש שוק משני, כמו בדלק, שהולך במחיר יותר נמוך וחוזר לארץ בפער של 25%, שזה הרבה יותר מה-7% שמציגים פה.

יעקב ליצמן: אני מציע שנשמע את המשלחות.

יעקב ליצמן: יוסי גורדון כתב לי מכתב בשם התאחדות הקבלנים, ואחר כך נשמע את התעשיינים.

שלי יחימוביץ': יש נציגים מ"נשר"?

יעקב ליצמן: יש.

יוסי גורדון: אתחיל בכמה מילים על שוק המלט.

יוסי גורדון: היום 95% מהשוק הזה הוא יצרן אחד, מונופול מוכרז.

יוסי גורדון: היום, כפי שאנחנו יודעים מהנתונים, היבוא הוא כ-5% מהשוק, כל היתר ייצור של יצרן אחד, אין תחרות.

יוסי גורדון: יש יצרן אחד שיש לו רווח מאוד גבוה.

יוסי גורדון: לפי הבדיקה שעשינו, בשלוש השנים האחרונות "נשר" חילקה דיבידנד של 550 מיליון שקלים.

יוסי גורדון: בהשוואה בין-לאומית שעשינו עם יצרניות מלט בעולם מתברר שהרווחים של חברת המלט פה הם מעל הנורמלי בכמה באחוזים טובים, וזה נובע מזה שהיא מונופול.

יוסי גורדון: בהגדרה, למונופול יש בדרך כלל רווח שהוא מעל הרווח הנורמלי.

יוסי גורדון: למרות שב-1 בינואר הם העלו את מחיר המלט ב-5.7%, בעזה הם מוכרים ב-20% פחות והם עדיין מרוויחים.

יוסי גורדון: זה אומר שהמחירים גבוהים מדי.

יוסי גורדון: המחירים האלה, בסופו של דבר, מתגלגלים לצרכן.

יעקב ליצמן: מה פער המחירים בין "נשר" לבין היבוא לפני ההיטל?

יוסי גורדון: היום מחיר היבוא הוא של 2%-3% מתחת למחיר הייצור.

יוסי גורדון: אם היבוא יגדל מעט, אפילו לרמה של 10%, זה יהיה משמעותי.

יוסי גורדון: היום אין תחרות.

יעקב ליצמן: תודה.

יעקב ליצמן: נציג התעשיינים, בבקשה.

מאיר בראל: אני לא מתואם עם המפעל, אז אדבר על דברים עקרוניים.

מאיר בראל: בכל העולם מפעלי המלט הם מפעלים מונופוליסטיים, בגלל עלות ההובלה, שהיא משמעותית לגבי המחיר.

מאיר בראל: הדבר השני, מחיר המלט בבנין הוא קטן מאוד.

מאיר בראל: לשאלה כמה זה ישפיע על מחיר הבניה, התשובה היא שההשפעה היא ממש שולית.

מאיר בראל: זה כן ישפיע על מספר המועסקים במפעל.

שי חרמש: תגיד רק את המספר, 2.5%.

שי חרמש: זה לא דבר קטן.

חיים אורון: זה 2.5% מה-100%, השאלה היא מה תהיה הדלתה.

ראובן פסח: 2.5% זה לא מה-100%, זה רק מעלויות הייצור, כלומר זה בערך 1.5% מהמחיר לצרכן.

מאיר בראל: הנושא של העסקת עובדים מאוד רגיש.

מאיר בראל: "נשר" סגרה המפעל ליד ירושלים.

יוסי גורדון: כמה עובדים היא מעסיקה?

יוסי גורדון: 130?

מאיר בראל: אני לא יודע כמה היא מעסיקה ברגע זה, אבל היא מעסיקה הרבה עובדים.

שלי יחימוביץ': כמה עובדים?

מאיר בראל: אני לא זוכר.

מאיר בראל: אמרתי לכם שאני לא מתואם עם המפעל, אני מדבר על נושאים עקרוניים.

מאיר בראל: החשש הוא ש-7% יהפכו ל-40% תוך חודש.

שלי יחימוביץ': אדוני היושב ראש, זאת לא סוגיה עקרונית כרגע, כי אנחנו מדברים לגופו של מפעל אחד ואין לנו אינפורמציה.

יעקב ליצמן: לכן אני דוחה ההצבעה לשבוע הבא.

יעקב ליצמן: אבקש גם מ"נשר" להופיע כאן כדי שנשמע אותם.

שגית אפיק: יש בעיה, הצו יפקע.

יעקב ליצמן: אז לא יהיה צו, אז מה יהיה?

שגית אפיק: אז צריך יהיה לעבור את התהליך מחדש.

יעקב ליצמן: למה צריך שוב חקירה?

ראובן פסח: לפי החוק אנחנו צריכים לשמוע את שני הצדדים.

יעקב ליצמן: כמה זמן?

יעקב ליצמן: אני יכול לעשות את זה בעשר דקות כאן.

יעקב ליצמן: למה זה לוקח שנה?

ראובן פסח: זה לוקח שנה כי אנחנו צריכים לתת מינימום של 30 יום ליצרנים - - -

יעקב ליצמן: אז בינתיים אני דוחה ליום רביעי, וביום רביעי אחליט כמה זמן.

יעקב ליצמן: בבקשה, חבר-הכנסת אורון, הצעה לסדר.

חיים אורון: בסדר היום דיון המקורי של הוועדה ליום רביעי מופיע דיון על מצבם של עובדי כרמל אולפינים ביחס להפרטה.

חיים אורון: אני לא רוצה לפתוח את הדיון עכשיו, אבל, למיטב ידיעתי, על פי מה שנמסר פה, ההפרטה תתבצע ב-12 בחודש.

יעקב ליצמן: אני נענה לבקשה.

יעקב ליצמן: נאמר לי אתמול שאם נדחה לשבוע הבא זה לא יהיה אקטואלי, לכן חשבתי שבכל מקרה נקיים את הישיבה ביום רביעי הקרוב.

אבישי ברוורמן: מחר יותר טוב.

יעקב ליצמן: בסדר, מחר.

יעקב ליצמן: 2.

יעקב ליצמן: צו היטלי סחר (היטל היצף על יבוא של פינות מתקפלות מסין העממית)(הוראת שעה), התשס"ז-2006

יעקב ליצמן: אנחנו עוברים לסעיף הבא, צו היטלי סחר (היטל היצף על יבוא של פינות מתקפלות מסין העממית)(הוראת שעה), התשס"ז-2006.

יעקב ליצמן: היה לנו כבר את הצו הזה.

סמדר אלחנני: זה היה לפני שנה.

ראובן פסח: זה אושר.

ראובן פסח: זה הוגש טרם זמנו, וזה הסתבר רק אחרי הדיון בוועדה.

ראובן פסח: ב-1 באוקטובר 2005, נכנס תיקון לחוק.

ראובן פסח: החקירות עצמן נעשו לפי החוק, לפני התיקון, והדיון אצלכם צריך להיות, על פי החוק, לאחר התיקון.

ראובן פסח: בגלל זה אנחנו מגישים את זה פעם שנייה, כי הייתה לנו בעיה עם זה.

יעקב ליצמן: אישרנו את זה בזמנו, אז אני מוכן להצביע על זה כבר.

יעקב ליצמן: מי בעד צו היטלי סחר (היטל היצף על יבוא של פינות מתקפלות מסין העממית)(הוראת שעה), התשס"ז-2006?

יעקב ליצמן: הצבעה בעד - פה אחד נגד – אין נמנעים- אין אושר

יעקב ליצמן: צו היטלי סחר (היטל היצף על יבוא של פינות מתקפלות מסין העממית)(הוראת שעה), התשס"ז-2006 אושר.

יעקב ליצמן: 3.

יעקב ליצמן: צו היטלי סחר (היטל היצף על יבוא של לוחות עץ מצופים מסין העממית)(הוראת שעה), התשס"ז-2006

יעקב ליצמן: הנושא הבא הוא צו היטלי סחר (היטל היצף על יבוא של לוחות עץ מצופים מסין העממית)(הוראת שעה), התשס"ז-2006.

ראובן פסח: מדובר על הלוחות שהשולחנות עשויים מהם.

ראובן פסח: הלוחות עשויים מארבעה מוצרים מאוד קרובים, כאשר השוני הוא בבסיס לוח העץ.

ראובן פסח: ניהלנו חקירה וקיבלנו את עמדת היבואנים.

ראובן פסח: בשלב ראשון הם התנגדו להיטל ובשלב שני חזרו בהם מההתנגדות.

ראובן פסח: הם לא הביעו תמיכה, אבל נסוגו מההתנגדות.

ראובן פסח: זה ענף שיש בו מ פעל אחד מוביל, שמספק 40% מתצרוכת השוק והוא ביקש את הבחינה.

שלי יחימוביץ': זה אחרי שסגרו את כל היתר.

ראובן פסח: בזמן האחרון סגרו את "ספן", שהמוצר העיקרי שלו היה פורמייקה שלא נכלל בהיטל, כי המתלונן לא משתמש בפורמייקה.

שי חרמש: מי נשאר לייצר בארץ אחרי ש"ספן" ו"קלת" נסגרו?

ראובן פסח: לא מדובר על הלבידים, אלא הציפוי של הלבידים.

ראובן פסח: לוקחים את הלוח ומצפים אותו, זאת העבודה של המפעלים.

ראובן פסח: יש מפעל אחד בחיפה, "מקור הפורמייקה", יש את "ספן" - - -

קריאה: "ספן" לא קיים.

יעקב ליצמן: האם יש התנגדות לצו הזה?

מאיר בראל: אני מייצג את תעשיית הרהיטים, ואסביר למה אנחנו מתנגדים להיטל הזה, כי בדרך כלל אנחנו בעד היטלים.

מאיר בראל: תעשיית הרהיטים היא הצורכת את חומר הגלם הזה, היא קונה אותו.

מאיר בראל: היא מעסיקה מעל 11,000 עובדים עם מחזור פעילות של שבעה מיליארד שקלים.

מאיר בראל: עליית המחיר של חומר הגלם הזה עלולה לפגוע בתעשייה כולה קשה מאוד.

מאיר בראל: יש פה יצרן משדרות, תוכלו לשמוע איך זה פוגע במפעל שלו.

מאיר בראל: בעקבות ההיטל ההתייקרות היא של 25% על חומר הגלם הזה.

יעקב ליצמן: יש כרגע היטל?

מאיר בראל: אנחנו מבקשם למנוע את ההיטל.

מאיר בראל: מי שזוכר, כל הניסיונות להגן על "אפיקים", "ספן", "טל משמרות" - - -

ראובן ריבלין: כמה ההכנסה מההיטל הזה?

מאיר בראל: הבעיה אינה ההכנסה, הבעיה היא לנסות להגן על מפעל.

שי חרמש: יש הגנה על תוצרת מוגמרת?

מאיר בראל: אין.

מאיר בראל: יש פה היטל לא מאוזן.

מאיר בראל: ההיטל הוא על חומר הגלם, מייקרים את המוצר, ולעומת זאת המוצר הסופי שמגיע מסין הוא בלי היטל ועוד פעם נותנים מכה קשה מאוד לתעשייה.

ראובן ריבלין: מה היה הנימוק להיטל הראשון?

ראובן ריבלין: למה אנחנו מתבקשים להאריך?

מאיר בראל: לא מדובר על ייצור במובן שאנחנו מכירים.

מאיר בראל: כל חומר הגלם, גם הסיבית, גם ה-MDF וגם החומר המצופה, מיובאים מסין.

יעקב ליצמן: עד עכשיו היה היטל?

מאיר בראל: לפני שנים לא היה.

יעקב ליצמן: עד לפני חודשיים לא היה כלום?

חיים אורון: הייתה ערובה זמנית, שהיא סוג של הגנה.

יעקב ליצמן: כמה זמן זה היה?

מאיר בראל: זה היה בערך חצי שנה.

יעקב ליצמן: מאיפה אתה יודע שההיטל הזה פוגע?

יעקב ליצמן: תן לי נתונים.

מאיר בראל: זה מייקר ב-25% את חומר הגלם.

מאיר בראל: חומר הגלם הזה מהווה כ-30%-40% מהמוצר המוגמר, וזה מייקר ב-6% נטו.

מאיר בראל: אין הגנה מקבילה על תעשיית הרהיטים.

מאיר בראל: זה יגרום לכך שהייצור יעבור לייבא.

מאיר בראל: גם ככה הייצור קשה ויהיה כדאי יותר לייבא.

מאיר בראל: מזה שנתיים גדל הייבוא מסין במספרים אדירים.

יעקב ליצמן: אם לא נצביע כרגע, מה יקרה?

מאיר בראל: ההיטל ייפול.

שגית אפיק: ההיטל פוקע בתוך 60 ימים מיום פרסומו.

מאיר בראל: יש חברה אחת, קוראים לה "מקור הפורמייקה", שהיא בעיקר סוחרת, מייבאת את ציפוי מסין, מייבאת את חומר הגלם, הסיבית, מסין ועושה הדבקה.

מאיר בראל: זה תהליך הייצור.

חיים אורון: כמה אנשים עובדים בהדבקה הזאת?

מאיר בראל: בתהליך הייצור עובדים 60-80 אנשים.

מאיר בראל: 11,000 אנשים ניזונים מהתעשייה הזאת.

חיים אורון: מר פסח, למה אתם תומכים בזה?

שי חרמש: יהיה פה חוסר סימטריה.

שי חרמש: מצד אחד, אתה מגן על יבוא חומר גלם, אתה לא מגן על המוצר המוגמר.

שי חרמש: סדר הגודל בין המועסקים במוצר המוגמר לבין חומר הגלם הוא בערך הפרופורציות ששמענו פה.

שי חרמש: איפה הלוגיקה להגן על חומר הגלם ולא להגן על המוצר המוגמר?

ראובן פסח: אני יכול להגן על המוצר המוגמר רק אם יש לי בקשה להטיל היטל היצף.

ראובן פסח: עד היום לא התגבשה תלונה בתחום רהיטי העץ, למרות שלפחות פעם אחת הם הגישו לי נתונים שהראו שיש מקום להגיש תלונה, אבל הנתונים עוד לא היו מגובשים מספיק.

ראובן פסח: מצד שני, להתאחדות התעשיינים ניתנה יותר מהזדמנות אחת, לפנים משורת הדין, להציג את נתוניהם.

ראובן פסח: לדעתי, יש בעיה עקרונית אחת עם הנתונים שהם מגישים.

ראובן פסח: אני חושב שקודם כל הם צריכים להגיש נתונים ברמה של מפעל או מוצר, ולהראות לנו מה הפגיעה שנגרמת למוצר.

ראובן ריבלין: למה חובת ההוכחה עליהם?

ראובן ריבלין: אתם רוצים להוציא צו ולקבל את האישור שלנו, חובת ההוכחה עליכם שצריך את זה ואין חובת הוכחה עליהם שלא צריך את ההיטל.

ראובן ריבלין: מה שהם אמרו נשמע לנו הגיוני.

שלי יחימוביץ': כשבאת עם הצו לגבי המלט באת בלי פרטים ספציפיים לגבי "נשר", אז למה עכשיו פתאום כן צריך פרטים ספציפיים?

ראובן פסח: לא נתנו לי לענות, אני יכול לתת את הפרטים.

דוד טל: אבל האינטרס שלך כמו שלהם.

דוד טל: אתה חי במדינת ישראל, אתה צריך לגרור אותו שיכתת רגליו, ידיר שינה מעיניו כדי שיביא לך הוכחות כאלה וכאלה?

דוד טל: אתה צריך להקשות עליו?

ראובן פסח: אני לא יכול להביא הוכחות אם אין לי נתונים.

ראובן פסח: אני יכול להנחות מפעל איזה נתונים לתת לי, אבל אני לא יכול למצוא את הנזק שנגרם לנגרייה כזאת או אחרת, אלא אם כן אותה נגרייה נותנת לי את הנתונים שלה.

מעבר לשאלת הנתונים, יש לי שאלה ברמה העקרונית; מדוע יש היטל על חומרי גלם ולא על מוצרים מוגמרים?

יעקב ליצמן: יש לי הצעה לחברי הכנסת.

יעקב ליצמן: כל החשש הוא שאם עד יום רביעי לא יאושר הצו, צריך עוד פעם חקירה.

יעקב ליצמן: קשה לי לחיות עם איומים ולחצים ולכן אני מציע שנאשר לו שלושה חודשים, כאשר חודשיים מהם כבר עברו.

יעקב ליצמן: הוא צריך לבוא שוב עם נתונים לפני תום החודש שנותר, ואז נחליט אם כן או לא מאשרים את הצו.

יעקב ליצמן: כלומר, בסך הכול אנחנו מאריכים בחודש ימים.

חיים אורון: אני לא מצליח להבין למה כל פעם באים אלינו בדקה האחרונה.

חיים אורון: אני מציע לקבל החלטה שצו מכס שיגיע אלינו חודש לפני פקיעתו, לא נדון בו.

ראובן פסח: הנחנו את הצו לפני 40 יום.

חיים אורון: דבר נוסף, אני רוצה להגיד לתעשיינים שאני מודה שאני לא מרגיש עם זה נוח.

חיים אורון: יש לי הרגשה שהדיון הראשון שלכם אתם הוא פה.

מאיר בראל: לא.

חיים אורון: אם לא אז אני חוזר בי.

חיים אורון: אני חושב שלא ראוי להפוך את חברי הכנסת לבודקי הנתונים הבסיסיים.

מאיר בראל: יש נתונים.

חיים אורון: קיימתם אתם דו-שיח?

מאיר בראל: כן.

שגית אפיק: הוועדה המייעצת גם היא התלבטה לגבי הנתונים.

שגית אפיק: הם קיבלו את ההחלטה לאחר התלבטות רבה.

שגית אפיק: הם כותבים: "על פי הנתונים שהיו בפני הוועדה לא הגיעה הוועדה למסקנה חותכת באשר לתועלת - - -".

שגית אפיק: היו דיונים גם בוועדה המייעצת.

ראובן פסח: ההחלטה של הוועדה הייתה לקבוע את ההיטל לשנה, והמשמעות היא שתוך ארבעה חודשים אנחנו הולכים לבדוק את ההיטל מחדש.

ראובן ריבלין: אתה מבקש מאתנו אישור.

ראובן ריבלין: חובת ההוכחה כולה עליך, לשכנע אותנו שבדין ולמען טובת המדינה והמשק יש צורך לאשר התקנות האלה.

ראובן ריבלין: אתה אומר: הם לא הוכיחו לי, הם לא הביאו בפניי.

ראובן ריבלין: הדבר הזה לא מקובל עלינו, ואמרנו זאת פעמים רבות.

ראובן ריבלין: הייתם אומרים: הם ידברו, בפעם הבאה יהיו חברי-כנסת אחרים.

ראובן ריבלין: חברי-הכנסת של ועדת הכספים הם קבועים, הם נמצאים פה כל הזמן.

ראובן ריבלין: אנחנו רוצים להבין ממך - לא כפי שהוועדה קבעה, שהיא מתלבטת בעניין.

ראובן ריבלין: חובת ההוכחה עליכם.

ראובן ריבלין: אתה תביא בפנינו עד סוף החודש נתונים.

ראובן ריבלין: אתה תלך אליהם ותשאל ותברר, אחר כך תבואו אלינו.

ראובן פסח: יש בסמכותי, על פי החוק, גם לדרוש את זה.

ראובן ריבלין: על פי החוק, בסמכותנו גם לא לאשר לך.

ראובן פסח: הצד השני הוא שגם על פי החוק אני חייב לתת ייעוץ לצדדים השונים כיצד להוכיח את עמדתם.

ראובן פסח: ניסינו פעם ועוד פעם לקבל את הנתונים מהתאחדות התעשיינים בצורה שתשכנע אותנו.

ראובן פסח: הנתונים שנמסרו לנו לא שכנעו אותנו.

ראובן פסח: ההיפך, מהנתונים עולה שלא נגרם נזק לתעשיית הרהיטים.

ראובן ריבלין: הוועדה מביאה בפנינו את פקפוקיה והיסוסיה.

יעקב ליצמן: תתפלא לשמוע שאם נשלח אותם לשיעורי בית עד יום רביעי הם יבואו עם נתונים.

מאיר בראל: לא.

מאיר בראל: פסח מבקש שנוכיח שיש היצף בשוק הרהיטים.

מאיר בראל: אי אפשר להוכיח את זה.

ראובן פסח: אני מבקש שיציגו את העלויות שלהם, כמה עובדים יש, מה העלויות.

ראובן פסח: מדובר על נתונים מאוד בסיסיים.

אבי זיו: אני מנכ"ל "מטבחי זיו".

אבי זיו: המפעל ממוקם בשדרות ומעסיק 200 עובדים.

אבי זיו: יש לנו פה שלושה נתונים; נתונים של עלייה של 207% ביבוא רהיטי משרד מסין בשנה האחרונה; רהיטי עץ למטבח – עליה של 100%; עליה של 97% ביבוא של רהיטי עץ לחדרי שינה.

אבי זיו: בשנה האחרונה, המוצרים התייקרו ב-25% בעקבות ההיטל הזה.

אבי זיו: מדובר בארבעה מוצרים ספציפיים .

אבי זיו: למראית עין המוצר מיובא: ה-MDF מיובא, הפורניר מיובא.

אבי זיו: חברת "מקור הפורמייקה" מעסיקה כ-150 עובדים, יותר מ-100 מהעובדים עובדים אצלם במסחר ולוגיסטיקה.

אבי זיו: יש אולי 50 עובדים שעובדים בהדבקה בלבד, press.

אבי זיו: עבור ההדבקה הזאת הטילו היטל, פוגעים בתעשייה שלמה שאמורה להתחרות במוצר מוגמר שמגיע מסין בלי מכס?

יעקב ליצמן: צריך ללבן את זה.

שלי יחימוביץ': הם מלבנים את זה כל הזמן.

יעקב ליצמן: ההצעה השנייה שלי היא לשלוח אותם לשיעורי בית עד יום רביעי.

אבשלום וילן: מבחינה מאקרו כלכלית זה לא מסובך לעשות חשבון כמה אתה עוזר לתעשייה בחומר וכמה נפגעת תעשיית הרהיטים.

אבשלום וילן: תן לי את החשבון המצרפי.

ראובן פסח: ההערה שלי שונה מההערכה של הוועדה המייעצת.

ראובן פסח: להערכתי, תעשיית הריהוט כמעט לא נפגעת מההיטל.

שי חרמש: אז איך יש הכפלה בייבוא?

גיל נדל: יש נקודה משפטית קריטית.

גיל נדל: ההמלצה הראשונה להטיל את ההיטל הייתה לשנה, וההמלצה ניתנה בינואר 2006.

גיל נדל: בינתיים מוטלת ערובה זמנית.

גיל נדל: בעקבות בחירות ואירועים פוליטיים השר חתם על הצו בדצמבר 2006.

גיל נדל: דה פקטו, יש את ההיטל הזה כבר שנה שלמה.

גיל נדל: במשך כל אותה שנה הייתה ערובה זמנית.

יעקב ליצמן: יש שתי הצעות.

יעקב ליצמן: אחת, נשלח אותם עד יום רביעי.

יעקב ליצמן: השנייה, נאריך את הצו לשלושה חודשים, כשחודשיים כבר עברו ונשאר להם חודש ימים כדי לבדוק, והוועדה תחליט לפני כן אם להאריך או לא.

יעקב ליצמן: אומרת שגית שמבחינה משפטית יש בעיה עם ההצעה השנייה, אני רוצה להבין למה ולפי זה נחליט.

שגית אפיק: צו היטלי סחר מפורסם ברשומות ומרגע הפרסום ברשומות הוא נכנס לתוקף וחל, וכל מה שקבוע בו מתקיים וחל על הצדדים שנוגעים בדבר.

שגית אפיק: אם אתם רוצים לשנות את התקופה של הצו הזה, בתוך 60 ימים מיום פרסומו ברשומות על הממשלה להגיע לוועדת הכספים ולקבל אישור לצו או ביטול.

שגית אפיק: אם אתם לא מאשרים, מרגע הביטול הצו מבוטל.

שגית אפיק: מה שהיה עד אז שריר וקיים, לא מתבטל.

שגית אפיק: אבל מרגע זה ואילך – מיום ההחלטה - זה מתבטל.

שגית אפיק: אם לא מגיעים אליכם בתוך 60 ימים הצו פוקע עצמו.

שגית אפיק: זאת אומרת שאם עד יום רביעי לא תחליטו לא לכאן ולא לכאן הצו יפקע מעצמו.

שגית אפיק: הצו שמופיע לפניכם קבוע לתקופה של שנה.

ראובן ריבלין: מה זה כל כך חשוב למדינה?

שגית אפיק: הצו הזה קבוע לתקופה של שנה.

שגית אפיק: אם אתם רוצים לאשר אותו, בתנאי שהוא יחול לתקופה של שלושה חודשים - זה האישור שלכם.

שגית אפיק: הוא יחול לתקופה של שלושה חודשים, בעוד חודש הוא יפקע.

שגית אפיק: אם ירצה יביא צו חדש.

חיים אורון: היא לא סותרת אותך.

חיים אורון: בחודש הזה הוא יצטרך להחליט אם הוא מביא צו חדש או שהעניין מתבטל.

אבשלום וילן: שיביא חשבון מצרפי, כמה מרוויחים פה וכמה מפסידים שם.

יעקב ליצמן: אנחנו מחליטים לאשר לשלושה חודשים מהתאריך שרשום פה, לפני חודשיים.

שגית אפיק: האישור הוא לתקופה של שלושה חודשים מיום פרסומו של הצו ברשומות.

שגית אפיק: ב-7 במרץ הצו פוקע.

יעקב ליצמן: מי בעד צו היטלי סחר (היטל היצף על יבוא של לוחות עץ מצופים מסין העממית)(הוראת שעה), התשס"ז-2006?

יעקב ליצמן: הצבעה בעד - רוב נגד - אין נמנעים – 2 אושר

יעקב ליצמן: תודה, הצו אושר.

יעקב ליצמן: מי בעד התיקון לצו הזה?

יעקב ליצמן: הצבעה בעד - 6 נגד - אין נמנעים – 2 אושר

יעקב ליצמן: תודה, התיקון לצו אושר.

יעקב ליצמן: 4.

יעקב ליצמן: צו תעריף המכס והפטורים ומס קניה על טובין (תיקון מס' 9), התשס"ז-2006 (תחליפי אבקות חלב ומוצרי חלב אחרים)

יעקב ליצמן: אנחנו עוברים לצו תעריף המכס והפטורים ומס קניה על טובין (תיקון מס' 9), התשס"ז-2006 (תחליפי אבקות חלב ומוצרי חלב אחרים)

קובי בוזו: זה צו שבא להעלות את המכס על תחליפי חלב.

קובי בוזו: היום יש מכסים של מאות אחוזים על מוצרי החלב; 160% על אבקות חלב, על גבינות 143%, ועל תחליפי חלב יש מס של 11% בלבד.

קובי בוזו: היום מספיק ששמים בגבינה מוצר צמחי, כמו חלבון, שמהווה עד 10% מהמוצר, זה הופך להיות תחליף חלב או גבינה, והמכס הופך להיות של 11%.

קובי בוזו: אנחנו רוצים להעלות את המכס, אבל התברר שאנחנו יכולים להעלות עד גובה של 25%, כי זאת הקבילה שלנו מול ה-WTO.

קובי בוזו: לכן, אנחנו מבקשים להעלות את המכס עד 25%.

יעקב ליצמן: יש הערות?

סמדר אלחנני: הזכרת יבוא של חלב ומוצריו הלא תחליפיים.

סמדר אלחנני: יש הסכמים עם האיחוד האירופי.

סמדר אלחנני: ישראל במעמד של associate, אבל יש לה הסכמים לתהליך של ליברליזציה ביבוא החקלאי.

סמדר אלחנני: איפה זה עומד עכשיו?

סמדר אלחנני: זה נמשך גם לעתיד?

קובי בוזו: כל הזמן בוחנים הפחתות של מכסים, גם על מוצרי חלב וגם על מוצרי חקלאות אחרים.

קובי בוזו: יש לנו הסכמים מול ה-WTO ומול הקהילה האירופית.

קובי בוזו: אנחנו עומדים בהם, זה עבר בדיקה לא מזמן.

יעקב ליצמן: מי בעד צו תעריף המכס והפטורים ומס קניה על טובין (תיקון מס' 9), התשס"ז-2006 (תחליפי אבקות חלב ומוצרי חלב אחרים)?

יעקב ליצמן: הצבעה בעד - 9 נגד - אין נמנעים – אין אושר

יעקב ליצמן: תודה רבה, הצו אושר.

יעקב ליצמן: 6.

יעקב ליצמן: פיקוח ועדת הכספים על תקציב המדינה

יעקב ליצמן: אנחנו עוברים לסעיף הבא, פיקוח ועדת הכספים על תקציב המדינה.

יעקב ליצמן: זה דיון שמתקיים במסגרת הדיון המיוחד לציון יום כינון הכנסת על מעמדו של בית המחוקקים במדינת ישראל.

יעקב ליצמן: אני משנה את קצת את סדר היום משום שרציתי שקובי הבר ישתתף בדיון הזה.

שלי יחימוביץ': מדוע לא לצרף לדיון הזה גם את הדיון באחריות בריאות הציבור, כיוון שקובי אתנו?

יעקב ליצמן: אני לא סותם פיות של חברות-הכנסת וחברי-הכנסת.

יעקב ליצמן: כל אחד יכול להגיד מה שהוא רוצה במסגרת הזמן שלו.

יעקב ליצמן: יושבת הראש ביקשה שאקיים את הדיון הזה ועשיתי את זה.

יעקב ליצמן: מכיוון שקובי צריך ללכת ואני רוצה שהוא יופיע בוועדה, אפשרתי לו להקדים את הדיון.

קובי הבר: הודעתם לי היום על הישיבה.

יעקב ליצמן: ברשות

יעקב ליצמן: כם, אני רוצה לשתף אתכם בדיון שהיה לי בוועדת הכנסת היום, אני חושב שזה שייך לדיון הזה.

יעקב ליצמן: לפני שלושה שבועות עבר החוק של סילבן שלום, חוק מס הכנסה שלילי.

יעקב ליצמן: זה עבר ביום רביעי, ביום חמישי בבוקר התקשר אליי ירום אריאב, המנכ"ל החדש של משרד האוצר.

יעקב ליצמן: הוא אמר שבגלל שמשרד האוצר הוא במצב של רה-ארגון של מס הכנסה הם איחרו להביא את החוק של מס הכנסה שלילי, והוא מבקש לחכות כמה שבועות עד שיביאו את זה.

יעקב ליצמן: הוא נקב בתאריך של 28 בינואר, שבו יביאו את הנושא לדיון.

יעקב ליצמן: אמרתי לו שאין לי בעיה, החוק עבר אליי, אני מתכוון לקיים עליו דיון, אבל אם יש בקשה לאחד את שני החוקים אין לי בעיה לעשות את זה.

יעקב ליצמן: אחרי שעה התקשר אליי סילבן שלום וביקש שאביא את החוק שלו ביום שני מיד אחר כך.

יעקב ליצמן: אמרתי שהבטחתי לירום אריאב שנאחד את שני החוקים, ובדרך כלל, אם אני מבטיח אני לא מפר את הבטחתי.

יעקב ליצמן: בי"ת, אני חושב שהנושא הזה כבד מאוד וכדאי לאחד את שני החוקים, גם של ממשלה וגם של חבר-הכנסת שלום.

יעקב ליצמן: הממשלה לא אומרת "לא", היא אומרת שגם לה יש חוק, ובמליאת הכנסת מי שמביא חוק מתחייב שייתן את זה לממשלה.

יעקב ליצמן: עושים את זה כל יום.

יעקב ליצמן: חבר-הכנסת שלום אמר לי שהוא עומד על זה שאביא את זה באותו יום שני, מכסימום ביום שני שאחר כך, אם לא יביא את זה לרבנים.

יעקב ליצמן: אמרתי לו שיעשה מה שהוא רוצה, זאת ההחלטה שלי.

יעקב ליצמן: דיברתי עם ירום אריאב ואמרתי לו שחבר-הכנסת שלום עומד על זה, ואני רוצה שיזדרזו.

יעקב ליצמן: הוא הבטיח להביא את זה ב-28 בינואר.

יעקב ליצמן: הם באמת הביאו את זה ביום שני, ה-28 בחודש.

יעקב ליצמן: אמרתי כל הזמן שאני רוצה להביא את שני החוקים יחד לוועדה.

יעקב ליצמן: מבחינת תקנון הכנסת – בדקתי את זה עם שגית וכתבתי לו גם מכתב - אני חייב להביא את זה תוך שלושה חודשים, ואם הוא לא חבר ועדת הכספים יש לי עוד שלושה חודשים, לא יומיים או שלושה ימים אחר כך.

דוד טל: לא משנה שאנחנו חתומים על החוק הזה?

יעקב ליצמן: גם אני חתום על זה.

יעקב ליצמן: הוא התלונן עלי היום בוועדת הכנסת שאני לא מביא את החוק.

יעקב ליצמן: אמרתי שזה לא נכון שאמרתי שלא אביא את זה, אמרתי שאתאם את זה עם החוק של הממשלה.

יעקב ליצמן: בי"ת, זאת פעם ראשונה שוועדת הכנסת מקבלת תלונה על חבר-כנסת בגלל שהוא מקיים את תקנון הכנסת.

יעקב ליצמן: הצהרתי שאני מביא את זה בתוך התקופה.

אבשלום וילן: על מה מדברים, עשרה ימים הפרש?

יעקב ליצמן: אני אפילו לא יודע, כנראה מדובר על כבוד.

יעקב ליצמן: ענייני כבוד זה לא אתי, רבותיי.

יעקב ליצמן: נאמר לי שהמנכ"ל אמר שידיחו אותי אם לא אביא את זה, אבל אתם עדים שגם אם אני לא מביא את החוק הזה רוצים להדיח אותי.

יעקב ליצמן: אני לא חדש בכנסת, אני מבין את כללי המשחק של קואליציה ואופוזיציה, אבל לפעמים יש דברים שאי אפשר לעשות.

יעקב ליצמן: למשל, וועדת החוץ והביטחון פתאום תחליט שיוצאים למלחמה – הרי זה עניין של הממשלה, היא לא יכולה לעשות את זה.

יעקב ליצמן: יש דברים שהממשלה אחראית להם.

יעקב ליצמן: חוק מס הכנסה שלילי הוא חוק גדול, חשוב – על אף שיש לי הסתייגויות - ואי אפשר להעביר אותו בלי הממשלה.

יעקב ליצמן: אתן לחבר הכנסת שלום את הכבוד, אתן לו להצטרף לממשלה, אתן לו ברכות, אבל אם הממשלה אומרת "כן" ומבקשת לחכות כמה שבועות עד שהיא תתארגן - ויש טענה בדבר, כי אנחנו יודעים מה היה עם מס הכנסה - אני חושב שזה טבעי להיענות לבקשה.

יעקב ליצמן: מצאתי לנכון להסביר את הנושא הזה, ואנחנו נעבור עכשיו לנושא של הדיון, פיקוח ועדת הכספים על תקציב המדינה.

ראובן ריבלין: יש לי התלבטות בין יוצרי ליצרי; מצד אחד, סילבן שלום הוא חבר סיעתי, ומצד שני, כל עוד חבר-הכנסת ליצמן נמצא באופוזיציה אני עוזרו הפרלמנטרי.

ראובן ריבלין: אני רוצה להבהיר לגבי תקנון הכנסת.

ראובן ריבלין: תקנון הכנסת מדבר על תקופה של לא יותר משלושה חודשים בין העברת החוק לבין הדיון.

ראובן ריבלין: שיקול הדעת מאפשר ליושב ראש הוועדה לקבוע שלושה חודשים, אבל התקנון לא מחייב אותו.

ראובן ריבלין: כשוועדת הכנסת משחררת מחובת הנחה סימן שהכנסת רואה דחיפות בדיון באיזושהי הצעת חוק מבחינה ציבורית.

ראובן ריבלין: יותר מכך, כאשר למעלה מ-61 חברי-כנסת מגישים הצעת חוק, נקבע על ידי יושב-ראש קודם שזה מבטל כל דבר בתקנה.

ראובן ריבלין: למשל, אם התקנות אומרות שאין אי-אמון בפגרה, 61 חברי-כנסת יכולים לדרוש הבעת אי-אמון בפגרה.

ראובן ריבלין: הדעת נותנת שכאשר רוב הכנסת מבקשת לעשות דבר, רוב הכנסת מבקשת גם לשנות את תהליכי התקנון, אם כי התקנון בא להגן על המיעוטים.

ראובן ריבלין: הדבר העיקרי שאני רוצה להעיר ליושב-ראש הוועדה הוא שנדמה לי שאנחנו צריכים להבחין בין הרצון להשיג את הממשלה ובין הרצון להיות שותפים לממשלה או להוות תמריץ לממשלה לקיים את הרצון, שהובע על ידי 92 חברי-כנסת, למעשה, כל חברי-הכנסת שיכולים להצביע עבור הצעת חוק.

ראובן ריבלין: אם היוזם היה מבקש מהוועדה לקדם את החוק לקריאה שניה ושלישית על אפה וחמתה של הממשלה, יכול להיות שלא רק זכותו אלא גם חובתו של יושב ראש הוועדה הייתה להתחשב באמירת הממשלה.

ראובן ריבלין: מה מבקש היוזם?

ראובן ריבלין: הוא מבקש רק להשוות אותו לממשלה.

יעקב ליצמן: אמרתי לו מיד שכן.

חיים אורון: זה הדיון בנושא?

ראובן ריבלין: הוא מבקש כדי להשוות לממשלה, ולשם כך צריך להעביר בקריאה טרומית, כי הממשלה כבר יצאה לקריאה ראשונה.

שגית אפיק: זה עבר קריאה טרומית לפני הקריאה הראשונה של הממשלה.

יעקב ליצמן: אני יכול לצרף אותו לממשלה מיד, הוא חוסך אפילו עוד קריאה.

ראובן ריבלין: אם הממשלה לא תגיש הצעת חוק כחולה - - -

יעקב ליצמן: הדיון שאנחנו רוצים לערוך כאן

יעקב ליצמן: הוא לגבי שקיפות משרד האוצר בדיוני הוועדה.

יעקב ליצמן: לא כל פעם מה שכתוב בפניה התקציבית זה בדיוק כוונת - - -

ראובן ריבלין: אם, למשל, חוק פרס היה עובר בקריאה טרומית, באותו יום בן-ששון היה גומר את הדיון בוועדה.

ראובן ריבלין: אם היה עובר למחרת בקריאה ראשונה, באותו יום זה היה עובר לקריאה שניה.

יעקב ליצמן: הדיון שאנחנו רוצים לערוך כאן

יעקב ליצמן: הוא לגבי שקיפות משרד האוצר בדיוני ועדת הכספים.

יעקב ליצמן: הרבה פעמים אנחנו מקבלים פניות להעברה תקציבית, כאשר בתוך הבקשה יש דברים אחרים לגמרי.

יעקב ליצמן: בי"ת, לא כל פעם מה שכתוב זה אמת.

יעקב ליצמן: גימ"ל, מצרפים כל מיני שעטנזים, שמאלצים לפעמים להצביע בעד כול מיני דברים.

יעקב ליצמן: למשל, חבר-כנסת רוצה לתמוך במרכז רבין ולא רוצה לתת ללשכה של שר לשעבר.

יעקב ליצמן: לפעמים זה עושה בעיה גדולה, והגיע הזמן שנוכל להפריד הצבעות בתוך הפניה התקציבית.

יעקב ליצמן: אנחנו לא מרגישים שיש שקיפות מלאה בהעברות התקציביות.

קובי הבר: בוקר טוב, אני מתנצל, כי קבעו לי ועדה אחרת ושרון ימשיך אחריי.

קובי הבר: אני אומר מראש, שאם הוועדה תחליט לקיים דיון יותר רחב, תתאמו אתי ובשמחה - - -

ראובן ריבלין: יש לנו הערה אחת מרכזית, שאנחנו מצפים לכך שכל הבטחה שלטונית לוועדה תקוים.

ראובן ריבלין: יש שתי הבטחות לוועדה, שלא קוימו עדיין.

חיים אורון: התחלנו את הדיון קצת בתור פורים שפיל.

חיים אורון: זה דיון כבד, בוא נקבע לו זמן, אדוני היושב ראש.

חיים אורון: זה לא קשור לחוק של חבר-הכנסת שלום ולא לדברים אחרים.

חיים אורון: רוצים לדבר ברצינות על ועדת הכספים והיחסים עם האוצר אז צריך לקיים דיון מיוחד.

חיים אורון: יום הכנסת נורא חשוב, אבל זה לא רציני.

קובי הבר: יש שני נושאים.

קובי הבר: אחד, תהליך הכנסת התקציב ואישורו, שהוא פרק בפני עצמו וצריך לעשות דו-שיח ולראות מה אתם רוצים לשפר.

קובי הבר: חשוב לעשות את זה, כי לקראת תקציב 2008 אנחנו הולכים בתהליך אחר בתוך הממשלה, כולל בלוחות זמנים אחרים של הגעה לכנסת.

קובי הבר: זאת השאיפה.

קובי הבר: היינו עומדים בזה בשנה שעברה, אבל הייתה מלחמה.

קובי הבר: החלק השני הוא העבודה השוטפת במהלך השנה בין אגף התקציבים במשרד האוצר וועדת הכספים.

קובי הבר: על שני הנושאים האלה, מתי שתגידו נקיים דיון ארוך, מסודר, עם תוצאות.

ראובן ריבלין: מה עם ההבטחות לגבי תנועות הנוער והאחיות?

יעקב ליצמן: קובי, מתי אתה מסיים בוועדה האחרת?

קובי הבר: ב-12:30 יש לי עוד משהו.

שלי יחימוביץ': בואו נדבר על נושא האחיות ותנועות הנוער עכשיו.

יעקב ליצמן: אני מקבל את הצעתך, מר הבר, אקיים דיון רחב יותר.

יעקב ליצמן: מצד שני, אני הולך לקיים דיון על בריאות התלמיד, בריאות הנפש ותנועות הנוער.

יעקב ליצמן: אלה שלושה נושאים כבדים, שכל חברי הוועדה רגישים אליהם.

יעקב ליצמן: לכן, אאפשר לך להיכנס לוועדה כמו שהבטחת, אבל אני מבקש שתחזור לכאן.

יעקב ליצמן: תקדיש לנו 20 דקות מזמנך בסיכום הדיון.

קובי הבר: אי אפשר לעבוד בתהליך כזה.

קובי הבר: אתם רוצים שאהיה – אהיה, אבל תקבעו דיון.

יעקב ליצמן: אתה מתחמק.

קובי הבר: אני לא מתחמק, יש לי לוחות זמנים.

קובי הבר: בנושא בריאות התלמיד יש לנו התחייבות לוועדה על17 מיליון שקלים.

חיים אורון: אתם עושים לינקג' בין החתימה עם העמותה ובין העברת הכספים.

קובי הבר: הכסף נמצא, אין ויכוח.

חיים אורון: זה קשור בחתימה?

קובי הבר: כל התפעול קשור בחתימה, אבל ה-17 מיליון מתוקצבים.

יעקב ליצמן: אני מקבל את המילה של קובי.

שלי יחימוביץ': אדוני היושב-ראש, נאמר פה דבר והיפוכו; פעם אחת הוא אמר שלא מותנה, ופעם שניה הוא אמר שזה מותנה בחתימה.

יעקב ליצמן: אני מקבל את ההצעה של קובי לגבי ההתחייבות להופיע בפני הוועדה על הנושאים האלה.

יעקב ליצמן: אני מבקש מכל החברים שבאו לכאן לדיון, היות שאנחנו רוצים מאוד שקובי יהיה אתנו בדיון הזה, נעשה את הדיון על שלושת הנושאים האלה en block עם קובי הבר ביום שני הבא.

1063: חבר-הכנסת ליצמן, אני רוצה לבקש ממך ומכול חברי הכנסת, שעבדו כל כך קשה, סליחה על כל השנה שעברה.

1063: בגלל שהעבירו את זה לקבלן, חבל אפילו לדון על בריאות התלמיד, כי צריך לסגור את זה.

1063: מ-610 זה ירד ל-410, בחודשיים האלה 60 אחיות ברחו.

1063: בבתי הספר סגרו את החדר של האחות, גרסו את כל הרשומות.

1063: לא צריך בכלל כסף, כי בתנאים כאלה אסור להעסיק, זה פשע.

יעקב ליצמן: ביום שני 10:00 בבוקר נקיים דיון על בריאות הנפש, בריאות התלמיד ותנועות הנוער.

קובי הבר: לנושא בריאות הנפש תזמינו גם את מנכ"ל משרד הבריאות.

יעקב ליצמן: תודה רבה, הישיבה נעולה.